
 24.12.2015
 BG
 Официален вестник на Европейския съюз
 L 339/3
 ПРОТОКОЛ ЗА ИЗМЕНЕНИЕ
 на Споразумението между Европейската общност и Княжество Лихтенщайн, което предвижда мерки с равностоен ефект на предвидените в Директива 2003/48/ЕО на Съвета относно данъчното облагане на доходи от спестявания под формата на лихвени плащания
 ЕВРОПЕЙСКИЯТ СЪЮЗ
 и
 КНЯЖЕСТВО ЛИХТЕНЩАЙН, наричано по-долу „Лихтенщайн“,
 по-долу наричани поотделно „договаряща страна“ или съвместно „договарящи страни“,
 С ОГЛЕД прилагането на стандарта на ОИСР за автоматичен обмен на информация за финансови сметки, наричан по-долу „световен стандарт“, в рамките на сътрудничеството, което отчита законните интереси на двете „договарящи страни“;
 КАТО ИМАТ ПРЕДВИД постигнатото от тях съгласие, че съгласно „световния стандарт“ и за целите на прилагането на Споразумението между Европейската общност и Княжество Лихтенщайн, което предвижда мерки с равностоен ефект на предвидените в Директива 2003/48/ЕО на Съвета относно данъчното облагане на доходи от спестявания под формата на лихвени плащания (наричано по-нататък „Споразумението“), изменено с Протокола за изменение, коментарите по типовото споразумение между компетентните органи и общия стандарт за предоставяне на информация, разработени от ОИСР, следва да се използват като средство за привеждане на примери или тълкуване и с цел осигуряване на съгласуваност в прилагането;
 КАТО ИМАТ ПРЕДВИД дългогодишните си и тесни отношения на взаимно сътрудничество в областта на данъчното облагане и по-специално във връзка с прилагането на мерки, еквивалентни на тези, определени в Директива 2003/48/ЕО на Съвета относно данъчното облагане на доходи от спестявания под формата на лихвени плащания (1), както и предвид желанието чрез задълбочаване на тези отношения да се подобри спазването на данъчното законодателство в международен план;
 КАТО ИМАТ ПРЕДВИД желанието си да сключат споразумение за подобряване на спазването на данъчното законодателство в международен план чрез реципрочен автоматичен обмен на информация при съблюдаването на определена степен на поверителност и други защитни механизми, включително въвеждането на разпоредби за ограничаване на използването на обменяната информация;
 КАТО ИМАТ ПРЕДВИД, че Лихтенщайн се присъедини към Европейското икономическо пространство (ЕИП) през 1995 г.;
 КАТО ИМАТ ПРЕДВИД, че в заключенията относно хомогенния разширен единен пазар и отношенията на ЕС със западноевропейските държави, които не членуват в него, приети от Съвета на Европейския съюз през декември 2014 г., се признава ключовата роля на Споразумението за Европейското икономическо пространство през последните 20 години за постигане на напредък в икономическите отношения и интегрирането на вътрешния пазар между ЕС и тези държави от ЕАСТ, които са част от ЕИП;
 КАТО ИМАТ ПРЕДВИД, че Споразумението, изменено с настоящия Протокол за изменение, следва да не засяга правата на държавите членки, от една страна, и Лихтенщайн, от друга страна, за двустранно уреждане на други въпроси, свързани със сътрудничеството в данъчната област, включително въпросите, свързани с двойното данъчно облагане, при условие че не се засягат задълженията, предвидени в Споразумението, изменено с настоящия Протокол за изменение;
 КАТО ИМАТ ПРЕДВИД, че член 10 от Споразумението, който преди изменението му с настоящия Протокол за изменение предвижда обмен при поискване на информация, която се ограничава до поведение, представляващо данъчна измама и други подобни действия, следва да бъде приведен в съответствие със стандарта на ОИСР за прозрачност и обмен на информация по данъчни